Meer as 500 sterf in hittegolfArgieffoto van kinders wat in Indië swem (Foto: sarangib, Pixabay) Meer as 500 mense is dood in ŉ hittegolf in Indië en dit wil nie voorkom of die land binnekort verligting gaan ervaar nie. Andhra Pradesh en Telangana in die suide is die ergste getref met temperatuur bo 48 grade in sommige dele. Hittegolftoestande duur sedert April voort, maar meeste van die sterftes is oor die afgelope 10 dae aangemeld. “Altesaam 186 persone is sedert 15 April in Telangana oorlede, met meer as 50 sterftes sedert Sondag,” het Bhambal Ram Meena, rampbestuurkommissaris, gesê. Altesaam 246 mense het sedert 18 Mei in Andhra Pradesh gesterf, waarvan 57 sterftes in Prakasam aangemeld is, het ŉ beampte van die departement van rampbestuur, gesê. Altesaam 35 verwante sterftes is in Delhi aangemeld en 24 sterftes in die ooste, het die staatsbeheerde Doordarshan-uitsaaier berig. Nooddienswerkers het gesê die ware dodetal is waarskynlik hoër, aangesien daar oor talle sterftes in die afgeleë gebiede nie berig word nie. Talle laeinkomste-werkers soos die arbeiders en riksja-bestuurders, ondanks die weersomstandighede, nie kan bekostig om nie te werk nie. Indië se metereologiese departement het ŉ rooi waarskuwing uitgereik vir verskeie state en gesê die hittetoestande kan oor ŉ paar dae voortduur. Staatsamptenare in die suidelike state sukkel om drinkwater te verskaf en het mense aangeraai om nie hul huise of werksplekke tussen 11:00 en 16:00 te verlaat nie.